PMIndiaData/PMIndiaSum huggingface dataset:
லக்னோ பல்கலைக்கழகத்தின் நூற்றாண்டு விழாவில் பிரதமர் உரை

லக்னோ பல்கலைக்கழகத்தின் நூற்றாண்டு நிறுவன விழாவில் பிரதமர் திரு நரேந்திர மோடி காணொலி மூலம் இன்று உரையாற்றினார். நூற்றாண்டு நினைவு நாணயத்தையும், இந்திய தபால் துறையால் வெளியிடப்பட்ட பல்கலைக்கழக நூற்றாண்டு சிறப்பு தபால் தலை மற்றும் உரையையும் அவர் வெளியிட்டார். பாதுகாப்பு அமைச்சர் மற்றும் லக்னோ நாடாளுமன்ற உறுப்பினர் திரு ராஜ்நாத் சிங், உத்தரப் பிரதேச முதல்வர் திரு யோகி ஆதித்யநாத் ஆகியோர் இந்நிகழ்ச்சியில் பங்கேற்றனர். உள்ளூர் கலைகள் மற்றும் பொருட்களைப் பற்றிய படிப்புகளை வழங்குமாறு பல்கலைக்கழகத்தைக் கேட்டுக் கொண்ட பிரதமர், இந்தப் பொருட்களைப் பற்றிய ஆராய்ச்சியை மேற்கொள்ளுமாறும் வலியுறுத்தினார். லக்னோ 'சிகன்காரி', மொராதாபாத்தின் பித்தளை பாத்திரங்கள், அலிகார் பூட்டுகள், பதோஹி கம்பளங்கள் ஆகியவற்றை சர்வதேச அளவில் போட்டியிட செய்வதற்கான மேலாண்மை, சந்தைப்படுத்துதல் மற்றும் உத்தியைப் பற்றிய படிப்புகள் பல்கலைகழகத்தால் வழங்கப்பட வேண்டும். 'ஒரு மாவட்டம், ஒரு பொருள்' என்னும் சிந்தனை வெற்றி பெற இது உதவும். கலைகள், கலாச்சாரம், ஆன்மிகம் ஆகிய தலைப்புகளோடு தொடர்ந்து தொடர்பில் இருப்பது அவை சர்வதேச அளவில் சென்றடைய உதவும் என்று பிரதமர் கூறினார். ஒருவரின் திறனை முழுமையாகப் பயன்படுத்துவது குறித்து பேசிய திரு மோடி, ரே பரேலி ரயில் பெட்டி தொழிற்சாலையை உதாரணமாகக் கூறினார். பல்லாண்டுகளாக, சிறு பொருட்கள் மற்றும் கபுர்தலாவில் தயாரிக்கப்பட்ட பெட்டிகளுக்குத் தேவையான சில இணைப்புகளைத் தவிர, இந்த தொழிற்சாலைக்காக செய்யப்பட்ட முதலீடு பெரிதாக பயன்படுத்தப்படவில்லை. ரயில் பெட்டிகளை உற்பத்தி செய்வதற்கான திறன் இந்த தொழிற்சாலையில் இருந்தாலும், அதை முழுமையாகப் பயன்படுத்தியதே இல்லை. 2014-இல் இது மாறியது, தொழிற்சாலையின் முழு திறனும் தற்போது பயன்படுத்தப்பட்டு, நூற்றுக்கணக்கான பெட்டிகளை இன்றைக்கு இது தயாரிக்கிறது. திறமைகளைப் போன்றே, நம்பிக்கையும், எண்ணமும் முக்கியம் என்று பிரதமர் கூறினார். மேலும் பல எடுத்துக்காட்டுகளை குறிப்பிட்ட திரு மோடி, " நேர்மறை சிந்தனையையும், அணுகலுக்கான சாத்தியக்கூறுகளையும் எப்போதும் உயிர்ப்புடன் வைத்திருக்க வேண்டும்," என்றார். போர்பந்தரில் காந்தி ஜெயந்தி அன்று, நாகரீக அணிவகுப்பை மாணவர்களின் உதவியுடன் நடத்தி காதியை பிரபலப்படுத்திய தனது அனுபவத்தை திரு மோடி பகிர்ந்து கொண்டார். காதியை 'நவீனமானதாக' இது ஆக்கியது. கடந்த ஆறு ஆண்டுகளில், அதற்கு முந்தைய 20 ஆண்டுகளில் விற்கப்பட்டதை விட அதிக காதி விற்பனையாகி உள்ளது என்று பிரதமர் தெரிவித்தார். நவீனகால வாழ்க்கையின் கவனச்சிதறல்களையும், சாதனங்கள் எவ்வாறு நமது கவனத்தை கவர்கின்றன என்பதை பற்றியும் பேசிய பிரதமர், சிந்தித்தல் திறன் மற்றும் சுய பரிசோதனை ஆகியவை இளைஞர்களிடையே குறைந்து வருவதாக பிரதமர் கூறினார். இந்த அனைத்து கவனச் சிதறல்களுக்கிடையே தங்களுக்காக நேரத்தை ஒதுக்குமாறு இளைஞர்களை அவர் கேட்டுக் கொண்டார். அவர்களின் தன்னம்பிக்கையை அதிகரிக்க இது உதவும் என்று அவர் மேலும் கூறினார். மாணவர்கள் தங்களைத் தாங்களே பரிசோதித்துக் கொள்வதற்கான கருவியாக தேசிய கல்விக் கொள்கை விளங்கும் என்று பிரதமர் கூறினார். மாணவர்களிடையே தன்னம்பிக்கை மற்றும் நெகிழ்வுத் தன்மை ஆகியவற்றை இந்த புதிய கொள்கை வழங்கும். மரபுகளை உடைத்து, மாற்றத்தைப் பற்றி கவலைப்படாமல் புதிதாக சிந்திக்குமாறு மாணவர்களை அவர் கேட்டுக் கொண்டார். புதிய கொள்கையைப் பற்றி விவாதித்து அதை செயல்படுத்த உதவுமாறும் மாணவர்களை அவர் கேட்டுக் கொண்டார்.
சம்வத்சாரியை முன்னிட்டு நாட்டு மக்களுக்கு பிரதமர் வாழ்த்து

சம்வத்சாரியை முன்னிட்டு நாட்டு மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். அவர் வெளியிட்ட ட்விட்டர் பதிவில் கூறியதாவது: “மிச்சாமி துக்கடம்! சம்வத்சாரி, மன்னிப்பிற்கு அதிக முக்கியத்துவம் அளிக்கிறது. எவரையும் புண்படுத்தாமல் இருப்போம். அன்பு, நல்லிணக்கத்தின் உணர்வு எங்கும் தழைக்கட்டும்.”
நிறுவனங்கள் (இரண்டாவது திருத்த) மசோதா, 2019-க்கு மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டம், நிறுவனங்கள் சட்டம் 2013-ல் திருத்தம் செய்வதற்கான நிறுவனங்கள் (இரண்டாவது திருத்த) மசோதா 2019-க்கு ஒப்புதல் அளித்துள்ளது. மோசடி செய்யப்படாத அல்லது பொதுமக்களின் நலனுக்கு பாதிப்பு ஏற்படுத்தாத, நிறுவனங்கள் மீதான கிரிமினல் குற்றத்தன்மைகளை நீக்குவதற்கு இந்த மசோதா வகை செய்கிறது. நாட்டின் குற்றவியல் நீதி முறையில் மேலும் தடங்கலைத் தவிர்க்க இது உதவும். இந்த மசோதா சட்டத்துக்கு உட்பட்டு நடக்கும் நிறுவனங்கள் அச்சமின்றி செயல்பட உதவும். நிறுவனங்கள் சட்டத்தின் பல்வேறு ஷரத்துக்களை செயல்படுத்துவதில் ஏற்பட்ட சிரமங்களை தவிர்க்கும் வகையில், சட்டத்தில் சில திருத்தங்கள் செய்து நிறுவனங்கள் (திருத்த) சட்டம் 2015 இயற்றப்பட்டது.
டாக்டர் சியாமா பிரசாத் முகர்ஜியின் பிறந்த தினத்தையொட்டி பிரதமர் மரியாதை

டாக்டர். சியாமா பிரசாத் முகர்ஜியின் பிறந்த தினத்தையொட்டி, அவருக்கு பிரதமர் திரு.நரேந்திர மோடி மரியாதை செலுத்தினார். “டாக்டர் சியாமா பிரசாத் முகர்ஜியின் பிறந்தநாள் அன்று, அவரை நான் வணங்குகிறேன். டாக்டர் முகர்ஜி, மிகச்சிறந்த கல்வியாளராகவும், அற்புதமான நிர்வாகியாகவும் நினைவுகூரப்படுகிறார். இந்தியாவின் சுதந்திரத்திற்காக போராடியதுடன், ஒற்றுமைக்காகவும் பாடுபட்ட வல்லவர்” என்று பிரதமர் கூறியுள்ளார்.
மாற்றியமைத்து உருவாக்கப்பட்ட மின்சார பேருந்து செயல் விளக்க நிகழ்ச்சியில் பிரதமர் பங்கேற்பு

நாடாளுமன்ற உறுப்பினர்களின் பயன்பாட்டிற்கென மாற்றி யமைக்கப்பட்ட மின்சார பேருந்தை இயக்கும் நிகழ்ச்சியில் பிரதமர் திரு. நரேந்திர மோடி இன்று பங்கேற்றார். டீசல் பேருந்து ஒன்றினை மாற்றியமைத்து மின்கலத்தில் இயக்கப்படும் மின்சார பேருந்தாக இப்பேருந்து மாற்றி அமைக்கப்பட்டது. சுற்றுச்சூழலை மாசுபடுத்தாத போக்குவரத்து வசதி ஏற்படுத்துவதற்காக சாலைப் போக்குவரத்து நெடுஞ்சாலை அமைச்சகம் இந்த முயற்சியை மேற்கொண்டது. பேருந்தினுள் சென்று அதனை பார்வையிட்ட பிரதமர் மோடி அதன் சாவியை மக்களவை தலைவர் திருமதி சுமத்திரா மகாஜனிடம் வழங்கினார். நிகழ்ச்சியில் பேசிய பிரதமர், சுற்றுச்சூழல் பற்றி நெடுங்காலமாக விவாதித்து வருகிறோம்; ஆனால் சமீபத்தில் சுற்றுச்சூழல் பாதிப்பினால் ஏற்பட்ட தாக்கத்தை சாதாரண மனிதனும் உணர தலைப்பட்டுள்ளனர் என்றார். பாரீசில் சமீபத்தில் நடைபெற்ற பருவநிலை மாற்றம் குறித்த உச்சிமாநாடு-21ல் (CoP-21) பற்றி குறிப்பிட்ட பிரதமர் அதில் மேற்கொள்ளப்பட்ட இரண்டு முக்கிய நடவடிக்கைகள் பற்றி பேசினார். ஒன்று இந்தியா, அமெரிக்கா, பிரான்ஸ் கூட்டாக தொடக்கிய ‘புதுமை படைத்தல் இயக்கம்’ ஆகும். பில் மற்றும் மெலிண்டா கேட்ஸ் அறக்கட்டளை உதவியுடன் தொடங்கப்பட்டுள்ள இந்த இயக்கம் பசுமை தொழில்நுட்ப மேம்பாட்டுக்கு உழைக்கும். இரண்டாவது அபரிமிதமான சூரியஒளி வரம் பெற்றுள்ள நாடுகளின் சர்வதேச சூரியசக்தி கூட்டணி என்ற அமைப்பு உருவாக்கம். இந்தக் கூட்டணியின் தலைமையிடம் டெல்லியில் அமைந்திருக்கும் என்றும் பிரதமர் கூறினார். இந்த மின்சார பேருந்து இயக்கப்பட்டதில் மத்திய சாலைப்போக்குவரத்து நெடுஞ்சாலைத்துறை அமைச்சர் திரு. நிதின் கட்கரியின் முயற்சிகளை பிரதமர் பாராட்டினார். இந்தியாவில் விலை குறைவான திறன் மிக்க பாட்டரிகளை உற்பத்தி செய்வதற்கு தொழில் முனைவோர் முன்வர வேண்டும் என்று வலியுறுத்திய பிரதமர் அப்போதுதான் தூய்மையான பொது போக்குவரத்து வசதிகள் உருவாகும் என்றார். மக்களவைத் தலைவர் திருமதி. சுமித்ரா மகஜன், மத்திய அமைச்சர்கள் திரு. வெங்கையா நாயுடு, திரு. பிரகாஷ் ஜவடேகர் மற்றும் நாடாளுமன்ற உறுப்பினர்கள் பலர் நிகழ்ச்சியில் பங்கேற்றனர்.
ஹைதராபாத்தில் கொவிட்-19 தடுப்பு மருந்தை உருவாக்கி வரும் பாரத் பயோடெக் ஆய்வகத்தை பிரதமர் பார்வையிட்டார்

கொவிட் தடுப்பு மருந்து மேம்பாடு மற்றும் உற்பத்தி நடவடிக்கைகளை நேரில் ஆய்வு செய்வதற்கான தம்முடைய மூன்று நகர பயணத்தின் ஒரு பகுதியாக, ஹைதராபாத்தில் உள்ள பாரத் பயோடெக் மையத்தை பிரதமர் திரு நரேந்திர மோடி இன்று பார்வையிட்டார். "ஹைதராபாத்தில் உள்ள பாரத் பயோடெக் மையத்தில் உள்நாட்டிலேயே தயாரிக்கப்படும் கொவிட்-19 தடுப்பு மருந்து குறித்து விளக்கினார்கள். இதுவரையிலான அவர்களது பரிசோதனையில் ஏற்பட்டுள்ள முன்னேற்றத்திற்காக விஞ்ஞானிகளை பாராட்டினேன். தடுப்பு மருந்தை துரிதமாக உருவாக்குவதற்காக இந்திய மருத்துவ ஆய்வுக் குழுவுடன் இவர்கள் இணைந்து பணியாற்று கிறார்கள்," என்று டிவிட்டர் பதிவொன்றில் திரு மோடி கூறியுள்ளார். அகமதாபாத்தில் உள்ள ஜைடஸ் உயிரி தொழில்நுட்ப பூங்காவை இன்று காலை பிரதமர் பார்வையிட்டார். ——
ககன்யான் என்பது இந்தியாவுக்கு 21 ஆம் நூற்றாண்டின் வரலாற்றுச் சிறப்புமிக்க சாதனையாக இருக்கும் என்று பிரதமர் தெரிவித்தார்

புதிய தசாப்தத்தின் முதலாவது மனதின் குரல் நிகழ்ச்சியில், ‘ககன்யான்’ திட்டம் குறித்து பிரதமர் திரு நரேந்திர மோடி விவாதித்தார். 2022-ல் இந்தியா 75-வது சுதந்திர ஆண்டினைக் கொண்டாடும் நிலையில், “‘ககன்யான்’ திட்டத்தின் மூலம் இந்தியர் ஒருவரை விண்வெளிக்கு அனுப்புவது என்ற உறுதிமொழியை” நாடு நிறைவேற்றவிருக்கிறது. “21 ஆம் நூற்றாண்டில் இந்தியாவின் அறிவியல் மற்றும் தொழில்நுட்பத் துறையில் ககன்யான் திட்டம் வரலாற்றுச் சிறப்புமிக்க சாதனையாக இருக்கும். புதிய இந்தியாவுக்கு இது ஒரு மைல்கல் என்பதும் நிரூபிக்கப்படும்” என்று அவர் தெரிவித்தார். இந்தத் திட்டத்திற்கான விண்வெளி வீரர்களாகத் தெரிவு செய்யப்பட்டு, ரஷ்யாவில் பயிற்சி மேற்கொள்ளவிருக்கும் இந்திய விமானப்படையைச் சேர்ந்த நான்கு விமானிகளைப் பிரதமர் பாராட்டினார். “எதிர்கால வெற்றியின் நம்பிக்கையான இந்த இளைஞர்கள், இந்தியாவின் திறன், திறமை, ஆற்றல், துணிவு, கனவுகள் ஆகியவற்றின் அடையாளங்களாவர். நமது நான்கு நண்பர்களும், அடுத்த சில நாட்களில் பயிற்சிக்காக ரஷ்யா செல்லவிருக்கிறார்கள்.. இது இந்தியா-ரஷ்யா இடையேயான ஒத்துழைப்புக்கு மேலும் ஒரு பொன்னான அத்தியாயத்தை எழுதும் என்று நான் நம்புகிறேன்”. ஓராண்டு பயிற்சிக்குப்பின், தேசத்தின் நம்பிக்கைகளையும், விருப்பங்களையும் விண்வெளிக்கு சுமந்து செல்லும் பொறுப்பு இவர்களுடையதாகும் என்று பிரதமர் கூறினார். “சுதந்திர தின நன்னாளில் இந்த நான்கு இளைஞர்களையும் இந்தத் திட்டத்துடன் இணைந்துள்ள இந்திய மற்றும் ரஷ்ய விஞ்ஞானிகளையும், பொறியாளர்களையும் நான் பாராட்டுகிறேன்” என்று அவர் கூறினார்.
சர்தார் வல்லபபாய் படேல் பிறந்த தினத்தை முன்னிட்டு பிரதமர் அஞ்சலி செலுத்தினார்.

சர்தார் வல்லபபாய் படேல் பிறந்த தினத்தை முன்னிட்டு பிரதமர் திரு. நரேந்திர மோடி அவருக்கு அஞ்சலி செலுத்தினார். “சர்தார் வல்லபபாய் படேல் பிறந்த தினத்தன்று நான் அவருக்கு நான் தலை வணங்குகிறேன். நம் இந்திய நாட்டிற்கு அவர் ஆற்றிய அருந்தொண்டை இந்த நாளில் நாம் நினைவு கொள்வோம்.”, என்று பிரதமர் குறிபிட்டுள்ளார்.
மாலத்தீவுகளின் நீதி சேவை ஆணையத்திற்கும், இந்தியாவுக்கும் இடையே நீதி ஒத்துழைப்பு துறையில் கையெழுத்தான புரிந்துணர்வு ஒப்பந்தத்திற்கு அமைச்சரவை ஒப்புதல்

மாலத்தீவு குடியரசின் நீதி சேவை ஆணையத்திற்கும், இந்தியாவுக்கும் இடையே நீதி ஒத்துழைப்பு துறையில் கையெழுத்தான புரிந்துணர்வு ஒப்பந்தத்திற்கு பிரதமர் திரு.நரேந்திர மோடி தலைமையில் நடைபெற்ற அமைச்சரவை கூட்டத்தில் ஒப்புதல் வழங்கப்பட்டது. இது நீதி ஒத்துழைப்பு துறையில் இந்தியாவுக்கும், இதர நாடுகளுக்கும் இடையே கையெழுத்தான எட்டாவது புரிந்துணர்வு ஒப்பந்தமாகும். நீதிமன்ற டிஜிட்டல்மயத்திற்கு தகவல் தொழில்நுட்ப பயன்பாட்டை கண்டறிவதற்கான தளத்தை இந்தப் புரிந்துணர்வு ஒப்பந்தம் வழங்கும். மேலும் இரு நாடுகளிலும் தகவல் தொழில்நுட்ப நிறுவனங்கள் மற்றும் புதிய தொழில்கள் வளர்ச்சிக்கான ஆற்றலையும் இது ஏற்படுத்தும். சமீப ஆண்டுகளில் இந்தியா – மாலத்தீவுகள் இடையே நெருக்கமான உறவு பல நிலைகளில் ஆழமாகியுள்ளது. இந்தப் புரிந்துணர்வு ஒப்பந்தம் கையெழுத்தான நிலையில் இரு நாடுகளுக்கு இடையேயான நல்லுறவு மேலும் வலுப்பெறும். இது இரு நாடுகளுக்கு இடையே நீதித்துறை ஞானம் மற்றும் தொழில்நுட்பம், இதர சட்டத்துறைகளில் பரிமாற்றம் செய்து கொள்ள உதவுவதோடு மட்டுமின்றி “அண்டை நாடுகள் முதலில்” என்ற கொள்கையின் நோக்கங்களை அதிகரிக்கவும் செய்யும்.
ஃபிஃபா உலகக் கோப்பை சாம்பியன் அர்ஜென்டினாவுக்கு பிரதமர் வாழ்த்து

ஃபிஃபா உலகக் கோப்பை போட்டியில் வெற்றி பெற்று கோப்பையை வென்ற அர்ஜென்டினாவுக்கு பிரதமர் திரு நரேந்திர மோடி வாழ்த்து தெரிவித்துள்ளார். ஃபிஃபா உலகக் கோப்பையில் உற்சாகமான, உணர்ச்சிமிக்க பங்களிப்பிற்காக பிரான்ஸ் அணிக்கும் திரு மோடி வாழ்த்து தெரிவித்தார். பிரதமர் தனது ட்வீட்டர் பதிவில்: “மிகவும் பரபரப்பான கால்பந்துப் போட்டிகளில் இந்தப் போட்டியும் ஒன்றாக நினைவில் நிற்கும்! அர்ஜென்டினா #FIFAWorldCup Champions ஆனதற்கு வாழ்த்துகள்! அவர்கள் மிகத்திறமையாகவும், அற்புதமாகவும் விளையாடினர். அர்ஜென்டினா மற்றும் மெஸ்ஸியின் லட்சக்கணக்கான இந்திய ரசிகர்கள் இந்த அற்புதமான வெற்றியில் மகிழ்ச்சியடைந்துள்ளனர்! @alferdez” “பிரான்ஸ் #FIFAWorldCup–ல் உற்சாகமான, உணர்ச்சிமிக்க பங்களிப்பிற்காக வாழ்த்துக்கள்! இறுதிப் போட்டி வரையில் அவர்கள் தங்கள் திறமை மற்றும் விளையாட்டுத்திறன் மூலம் உலகம் முழுவதும் உள்ள கால்பந்து ரசிகர்களை மகிழ்வித்தனர் @EmmanuelMacron” என்று தெரிவித்துள்ளார்.
கனடா பிரதமர் ஜஸ்டின் டுரூடோவுடன் பிரதமர் மோடி தொலைபேசி மூலம் பேச்சு

கனடா நாட்டின் பிரதமர் திரு. ஜஸ்டின் டுரூடோவுடன் பிரதமர் திரு. நரேந்திர மோடி இன்று மாலை தொலைபேசி மூலம் தொடர்பு கொண்டு உரையாடினார். இரு நாட்டின் வளர்ச்சி, குறிப்பாக பருவநிலை மாற்றம் குறித்த தங்களின் கருத்துகளை இரு தலைவர்களும் பரிமாறிக்கொண்டனர். பாரீஸ் ஒப்பந்தத்தை செயல்படுத்துவதில் இந்தியா உறுதியாக இருப்பதை அப்போது பிரதமர் மீண்டும் உறுதிபடுத்தினார். கனடியன் கூட்டமைப்பிற்கு 150 ஆண்டு நிறைவடைவதையொட்டி பிரதமர் மோடி பிரதமர் டுரூடோவிற்கு வாழ்த்துகளை தெரிவித்தார். பல்வேறு துறைகளில் கனடாவுடனான இந்தியாவின் இருதரப்பு உறவின் நிலையான ஒட்டுமொத்த வளர்ச்சியை பிரதமர் வெகுவாக பாராட்டினார். இரு தரப்பு உறவுகளை மேலும் வலுப்படுத்த இரு தலைவர்களும் ஒப்புக்கொண்டனர்.
விண்வெளியின் அமைதியான பயன்பாட்டிற்கான ஒத்துழைப்பிற்கு இந்தியா – ஃபின்லாந்து இடையேயான புரிந்துணர்வு ஒப்பந்தம்  – மத்திய அமைச்சரவை ஒப்புதல்

விண்வெளியின் அமைதியான பயன்பாட்டிற்கான ஒத்துழைப்பிற்கு இந்தியாவிற்கும் ஃபின்லாந்திற்கும் இடையேயான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவைக் கூட்டத்தில் ஒப்புதல் அளிக்கப்பட்டது. இந்த புரிந்துணர்வு ஒப்பந்தம் புதுதில்லியில் 2019-ஆம் ஆண்டு ஜனவரி மாதம் 10ஆம் தேதியன்று ஏற்கெனவே கையெழுத்தானது. தாக்கம் : இந்தப் புரிந்துணர்வு ஒப்பந்தம், புவி மண்டலத்தின் தொலையுணர்தல் துறையில் புதிய ஆராய்ச்சி நடவடிக்கைகளை மேற்கொள்ளுதல் செயல்பாட்டிற்கான வாய்ப்புக்கள்; செயற்கைக் கோள் தகவல் தொடர்பு; செயற்கைக் கொள் ஊடுருவல்; விண்வெளி அறிவியல் மற்றும் விண்வெளி ஆய்வு ஆகியவற்றுக்கு புது உத்வேகம் அளிக்கும். ஃபின்லாந்து அரசுடனான ஒத்துழைப்பு மனித இனத்தின் நலனுக்கென விண்வெளி தொழில்நுட்பத் துறையில் கூட்டு நடவடிக்கையை வளர்ப்பதற்கு ஏதுவாக இருக்கும். விளக்கம் : இந்தப் புரிந்துணர்வு ஒப்பந்தம், புவி மண்டலத்தின் தொலையுணர்தல், செயற்கைக்கோள் தகவல் தொடர்பு மற்றும் செயற்கைக்கோள் அடிப்படையிலான ஊடுருவல், விண்வெளி அறிவியல் மற்றும் கோள்களின் ஆய்வு, விண்வெளி இலக்குகள் மற்றும் தரையில் செயல்படும் முறைகளின் வளர்ச்சி, பரிசோதனை மற்றும் இயக்கம், இந்திய செயற்கைக்கோள் செலுத்துவாகனங்களை ஃபின்லாந்து நாட்டின் விண்வெளி இலக்குகளில் செலுத்துவது, விண்வெளி தகவல் தொகுப்பின் பயன்பாடு, விண்வெளி தொழில்நுட்பத்தின் அடிப்படையிலும் செயற்கை நுண்ணறிவை பயன்படுத்தியும், புதிய செயலிகளையும், தீர்வுகளையும் வளர்ப்பது மற்றும் விண்வெளியின் நீடித்த பயன்பாட்டோடு வளர்ந்து வரும் புதிய விண்வெளி வாய்ப்புக்கள் மற்றும் தகவல் தொகுப்பு முறைகளுக்கான ஒத்துழைப்பு ஆகிய துறைகளில் ஒத்துழைப்பிற்கான வாய்ப்பை ஏற்படுத்தும். இந்த புரிந்துணர்வு ஒப்பந்தத்தின் கீழ் இதில் பங்கேற்போர் அல்லது அவர்களது அதிகாரத்தோடு செயல்படும் முகமைகள், அதற்கான ஏற்பாட்டின் கீழ் குறிப்பிட்ட ஒத்துழைப்பு திட்டங்களின் மேலாண்மைக்கு தேவைப்பட்டால் திட்டக்குழுக்களை அமைக்கலாம்.
வங்காளதேசத்தில் நிலச்சரிவு காரணமாக உயிரிழப்பு நிகழ்ந்த சம்பவம் குறித்து பிரதமர் வேதனை

வங்காளதேசத்தில் நிகழ்ந்த நிலச்சரிவு காரணமாக உயிரிழப்பு ஏற்பட்டதற்கு பிரதமர் திரு. நரேந்திர மோடி வேதனை தெரிவித்துள்ளார். வங்காளதேசத்துடன் இந்தியா இந்த தருணத்தில் துணையிருப்பதை உணர்த்தும் வகையில், நிலச்சரிவில் பாதிக்கப்பட்டவர்களை தேடும் முயற்சி மற்றும் மீட்புப் பணிகளில் உதவத்தயாராக இருப்பதாக பிரதமர் தெரிவித்துள்ளார். “வங்காளதேசத்தில் நிலச்சரிவு ஏற்பட்டதன் காரணமாக உயிரிழப்பு நிகழ்ந்தது குறித்து வேதனை அடைகிறேன். எனது எண்ணங்கள் இந்த சம்பவத்தில் உயிரிழந்தவர்கள் குடும்பத்தினருடன் உள்ளது. காயமடைந்தவர்கள் விரைவில் குணமடைய வேண்டுகிறேன். இந்த தருணத்தில் வங்காள தேசத்துடன் இந்தியா தோளோடு தோள் நிற்கிறது. நிலச்சரிவில் பாதிக்கப்பட்டவர்களை தேடும் பணியிலும் மீட்புப் பணியிலும் உதவ நாங்கள் தயாராக இருக்கிறோம்”. என்று பிரதமர் குறிப்பிட்டுள்ளார்.
நேபாள பிரதமராக திரு. ஷேர் பகதூர் துபா தேர்வு; பிரதமர் வாழ்த்து

நேபாள பிரதமராக திரு. ஷேர் பகதூர் துபா தேர்ந்தேடுக்கப்பட்டதை முன்னிட்டு பிரதமர் திரு. நரேந்திர மோடி வாழ்த்து தெரிவித்துள்ளார். நேபாள பிரதமராக திரு. ஷேர் பகதூர் துபா தேர்ந்தேடுக்கப்பட்டதை முன்னிட்டு நான் அவரை தொடர்பு கொண்டு வாழ்த்து தெரிவித்தேன். திரு. துபா தலைமையில் நேபாளம் அமைதி, செழிப்பு, வளர்ச்சி அடைய எனது வாழ்த்துகள் என்று பிரதமர் தனது வாழ்த்து செய்தியில் குறிப்பிட்டுள்ளார்.
பத்திண்டாவில் எய்ம்ஸ் மருத்துவமனை – பிரதமர் அடிக்கல் நாட்டினார்

பஞ்சாப் மாநிலம் பத்தின்டாவில் எய்ம்ஸ் மருத்துவமனைக்கான அடிக்கல்லை பிரதமர் திரு. நரேந்திர மோடி இன்று நாட்டினார். இந்நிகழ்ச்சியில் பேசிய பிரதமர், ஒவ்வொரு நாட்டின் வளர்ச்சிக்கும் சமூக உள்கட்டமைப்பு மிகவும் அவசியம் ஆகும். அதனால் நமது பள்ளிகளும் மருத்துவமனைகளும் சிறந்த தரத்தில் இருக்க வேண்டும். பத்திண்டாவில் வர உள்ள எய்ம்ஸ் மருத்துவமனை அதனைச் சுற்றியுள்ள பகுதிகளுக்கு மிகவும் உபயோகமாக இருக்கும். இந்த மத்திய அரசு அடிக்கல் நாட்டுவதுடன் நிறுத்தி விடாமல், திட்டங்கள் முழுமை அடைவதை உறுதி செய்யும். நேரத்துக்கு திட்டங்களை முடிப்பத்தற்கு முன்னுரிமை அளிக்கப்படும் என்று கூறினார். இந்திய ராணுவத்தின் திறமை குறித்து பாகிஸ்தான் நன்கு அறியும் என்று பிரதமர் கூறினார். பாகிஸ்தான் மக்கள் ஊழல் மற்றும் போலி பணத்தாள்களுக்கு எதிராக தங்களின் ஆட்சியாளர்கள் போர் தொடுக்குமாறு கேட்டுக் கொள்ள வேண்டும் என்று பிரதமர் கூறினார். விவசாயிகளுக்குத் தேவையான அளவு தண்ணீர் வழங்க மத்திய அரசு தன்னால் இயன்ற அனைத்து நடவடிக்கைகளையும் எடுத்து வருகிறது. இந்தியாவுக்கு சொந்தமான நீரை பாகிஸ்தானுக்கு வழங்க முடியாது என்று பிரதமர் கூறினார். நடுத்தர மக்களை யாரும் தவறாக பயன்படுத்தாமல் இருப்பதையும் ஏழை மக்களுக்குச் சேர வேண்டிய அனைத்தும் அவர்களுக்கு சென்று அடைவதையும் உறுதி செய்ய தன்னால் இயன்ற அனைத்தையும் செய்து வருவதாக பிரதமர் கூறினார்.
இந்திய பட்டயக் கணக்காளர் நிறுவனத்துக்கும் ஓமன் நாட்டு வங்கியியல் நிதி ஆய்வுக் கல்லூரிக்கும் இடையேயான புரிந்துணர்வு ஒப்பந்த புதுப்பித்தலுக்கு மத்திய அமைச்சரவை ஒப்புதல்

இந்திய பட்டயக் கணக்காளர் நிறுவனத்துக்கும் (ICAI) ஓமன் நாட்டு வங்கியியல் நிதி ஆய்வுக் கல்லூரிக்கும் (CBFS) இடையே 2008 மற்றும் 2011 ஆண்டுகளில் கையெழுத்தான புரிந்துணர்வு ஒப்பந்தங்களுக்கு பின்னேற்பு ஒப்புதலையும் இந்த ஒப்பந்த புதுப்பித்தலுக்கும் பிரதமர் திரு நரேந்திர மோடி தலைமையிலான மத்திய அமைச்சரவை வழங்கியது. ஓமன் நாட்டின் கண்க்கியல் நிதியியல், தனிக்கையியல் அறிவு அடித்தளத்தை வலுப்படுத்துவதில் இணைந்து உழைக்க இந்தப் புரிந்துணர்வு ஒப்பந்தம் வகை செய்கிறது. ICAI – க்கு மத்தியக் கிழக்கு மண்டலத்தில் 6000 –க்கும் மேற்பட்ட உறுப்பினர்களைக் கொண்ட வலுவான உறுப்பினர் அடித்தளம் உள்ளது. இந்தப் புரிந்துணர்வு ஒப்பந்தம் CBFS –க்கு ஓமன் நாட்டவர்களை ICAI உறுப்பினர் ஆவதற்கு உதவுவதை நோக்கமாக்க் கொண்டது. உறுப்பினர்கள், மாணவர்கள் மற்றும் நிறுவனங்களின் நலனுக்காக பரஸ்பரம் நன்மை பயக்கும் உறவை மேம்படுத்துவதில் சேர்ந்து உழைப்பதை நோக்கமாக்க் கொண்டது இது. இந்தப் புரிந்துணர்வு ஒப்பந்தம் ICAI உறுப்பினர்களுகு அவர்களது தொழில் சார்ந்த அறிவை விரிவாக்கவும் உதவுகிறது. அதே சமயம் ICAI ஓமன் நாட்டவர்களிடையே தொழில் திறன்களை வலுப்படுத்தும் அமைப்பாக உருவெடுக்கும் என்றும் எதிர்பார்க்கப்படுகிறது. இத்தகைய நடவடிக்கைகளின் மூலம் ஓமன் சூல்தானேட்டில் இந்தியா, இந்தியக் குடிமக்கள் மற்றும் இந்திய பட்டயக் கணக்காளர்கள் ஆகியோர் பற்றிய குறிப்பிடத்தக்க நல்லெண்ணத்தை உருவாக்கம் என்றும் எதிர்பார்க்கப்படுகிறது. மேலும் ஓமன் நாட்டில் உள்ள் இந்திய நாட்டவர்கள் இந்தியாவுக்கு அனுப்பும் தொகைகளும் உயரும் என்று எதிர்பார்க்கப்படுகிறது. ஓமன் நாட்டில் உள்நாட்டு தொழில்முறை கணக்கியல் நிறுவனம் இல்லை என்பதால் ICAI அந்நாட்டின் CBFS உடன் இணைந்து பணியாற்றுகிறது. தற்போது ஓமன் நாட்டில் பணியாற்றும் இந்திய பட்டயக் கணக்காளர்களின் பால் நேர்மறையான தாக்கத்தை இந்தப் புரிந்துணர்வு ஒப்பந்தம் கொண்டுவரும் என்று எதிர்பார்க்கப்படுகிறது. ஓமன் நாட்டின் தங்கள் தொழில்களைத் தொடர விருப்பம் கொண்டுள்ள இந்திய தொழில் நடத்துவோரிடையேயும் இது நல்ல தாக்கத்தை ஏற்படுத்தும். எனவே மேலும் அதிகமான வேலை வாய்ப்புக்கள் இந்திய தொழில்நடத்துவோருக்கு ஓமன் நாட்டில் கிடைக்கும் என்று எதிர்பார்க்கப்படுகிறது. பின்னணி: இந்திய நாடாளுமன்ற சட்டத்தின்படி உருவாக்கப்பட்ட அரசியல் சட்ட அமைப்பு ICA
பத்ம ஸ்ரீ ரென் சோனம் ஷெரிங் லெப்ச்சா மறைவுக்கு பிரதமர் இரங்கல்

பத்ம ஸ்ரீ ரென் சோனம் ஷெரிங் லெப்ச்சா அவர்களின் மறைவுக்கு பிரதமர் திரு.நரேந்திர மோடி இரங்கல் தெரிவித்துள்ளார். அவர் தனது டுவிட்டர் பதிவில், “பத்ம ஸ்ரீ ரென் சோனம் ஷெரிங் லெப்ச்சா அவர்கள், பன்முகத் தன்மையுள்ள ஆளுமையைக் கொண்டவர். லெப்ச்சா பண்பாட்டை பிரபலப்படுத்துவதற்காக, அவர் அரும்பெரும் முயற்சிகளை மேற்கொண்டார். அவரது பணிகள், தலைமுறைகளைக் கடந்தும் மதிக்கப்படும். அவரது மறைவால் வேதனைப்படுகிறேன். அன்னாரை இழந்து வாடும் அவரது குடும்பத்தினருக்கும், அவரது நலன் நாடுவோருக்கும் எனது இரங்கல்களைத் தெரிவித்துக் கொள்கிறேன். ஓம் சாந்தி” என்று கூறியுள்ளார்.
இந்திய வர்த்தக பணியில் (ITS) உள்ள அதிகாரிகளுக்கு (SAG) முதுநிலை நிர்வாக நிலையை அளித்து பணி உயர்வு தருவதற்கு மத்திய அமைச்சரவை ஒப்புதல் அளித்தது.

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் குழு இந்திய வர்த்தக பணியில் 1989 ஆம் ஆண்டு முதல் 1991 ஆம் ஆண்டு வரையிலான காலத்தில் பணியில் சேர்ந்த அலுவலர்களுக்குத் தனிப்பட்ட முறையில் முதுநிலை நிர்வாக அந்தஸ்திலான (SAG) பணி உயர்வு அளிப்பதற்கு ஒப்புதல் அளிக்கப்பட்டது. அதன்படி, முதுநிலை நிர்வாக அலுவலர் பணியிடங்களில் எப்போதெல்லாம் காலியிடம் ஏற்படுகிறதோ அப்போதெல்லாம் இந்த அலுவலர்கள் அப்பணிக்காக அமர்த்தப்படுவர். இது ஒரு முறை மட்டும் தளர்த்தப்பட்டு வழங்கப்படும் பணி உயர்வாகும். இதன்படி, அலுவலர்கள் முதுநிலை நிர்வாக அலுவலர் நிலைக்கு (SAG) உயர்வு பெறுவர். அவர்கள் ஓய்வு பெறும்போது, தற்போது வகித்து வரும் இளநிலை நிர்வாக அலுவலர் நிலையிலான (JAG) பணியிடங்கள் தொடர்ந்து நீடிக்கும். அத்துடன், அனுமதிக்கப்பட்ட முதுநிலை நிர்வாக அலுவலர் நிலை (SAG) பணியிடங்கள் பூர்த்தி செய்யப்படும்போது இந்த அலுவலர்கள் அப்பணியில் அமர்த்தப்படுவர். இந்த ஒப்புதல் மூலம் இந்திய வர்த்தக சேவையின் மூத்த அலுவலர்களைத் தக்க வைத்துக் கொள்ளலாம். அத்துடன், வர்த்தகத் துறை மேம்பாடு, வர்த்தகப் பாதுகாப்பு ஆகியவற்றுக்காகப் பல்வேறு நிலைகளில் பணியாற்றியதால் பட்டறிவு பெற்ற அவர்களது திறனை முழுமையாகப் பயன்படுத்திக் கொள்ளவும் மத்திய அமைச்சரவையின் ஒப்புதல் உதவும். இவ்வாறு வர்த்தக பணி மேம்படும்போது, இந்தியாவின் ஏற்றுமதியை ஊக்குவிக்கும். முதுநிலை நிர்வாக அந்தஸ்து பணி உயர்வுக்கு அனுமதி அளிப்பதன் மூலம் இந்த அலுவலர்கள் மத்திய பணியாளர் திட்டத்தின் கீழ் பட்டியலிடுதல் குழுவில் இடம்பெறவும் வகை செய்யும். பல்வேறு துறைகள், அமைச்சங்களில் இத்திட்டத்தின் கீழ் பணியாற்றும் மத்திய அரசு அலுவலர்கள் குழுவிலும் இடம்பெற வழியேற்படும். இந்தியாவின் சர்வதேச வர்த்தகம் மற்றும் வர்த்தக மேம்பாட்டுக்கு அமைப்பு ரீதியான மேம்பாடு தேவைப்படுகிறது. அந்த தேவையை மத்திய குழுவின் “ஏ” பிரிவு சேவையாக உருவாக்கப்பட்ட இந்திய வர்த்தக பணிப் பிரிவு (Indian Trade Service) நிரப்பும்.
நாடாளுமன்ற குளிர்கால கூட்டத்தொடரை ஒட்டி பிரதமர் விடுத்துள்ள பத்திரிகைச் செய்தி

வணக்கம் நண்பர்களே, நாடாளுமன்ற குளிர்கால கூட்டத்தொடருக்கு உங்கள் அனைவரையும் வரவேற்கிறேன். இந்தக் கூட்டத்தொடர் மிகவும் முக்கியமானது ஆகும். பொது முக்கியத்துவம் மற்றும் நாட்டிற்கும், நாட்டு மக்களுக்கும் அவசியமான பெரும்பாலான நலத்திட்டங்களை நிறைவேற்றும் பொறுப்பை முடிக்கும் தருவாயில் இருக்கிறோம் என நம்புகிறேன். நாடாளுமன்ற உறுப்பினர்கள் அனைவரும் இதே உணர்வுடன் முன்னெடுத்துச் செல்வார்கள் என நான் நம்புகிறேன். பல்வேறு பிரச்சினைகள் குறித்து விவாதங்கள் நடத்த அயராத முயற்சிகளை மேற்கொண்டு வருகிறோம். இந்த விவாதங்கள் வெளிப்படையானதாகவும், அனல் பறப்பதாக இருந்தாலும், அவை நடைபெறவேண்டும். விவாதங்கள் மற்றும் பேச்சுவார்த்தைகள் நடைபெற வேண்டும்; அதே வேளையில் முக்கியமான அம்சங்கள் மீது விவாதம் நடத்தி அவற்றுக்கு தீர்வு காணும் வகையில், அவையின் வேலை நேரத்தை நீட்டிக்க வேண்டும் என அவையை கேட்டுக் கொள்ள விரும்புகிறேன். விவாதங்கள் அர்த்தமுள்ளவையாகவும் பயனுள்ளவையாகவும் அமைவதற்கான முயற்சிகள் மேற்கொள்ளப்பட வேண்டும். மே மாதம் நடைபெறவுள்ள தேர்தலை சந்திக்கவுள்ள அனைத்து அரசியல் கட்சிகளும், இந்தக் கூட்டத்தொடரை, அவரவர் கட்சிகளின் நலனுக்காக அல்லாமல், மக்களின் நலனை மனதிற்கொண்டு பயன்படுத்திக் கொள்வார்கள் என நான் நம்புகிறேன். இந்த நம்பிக்கையுடன், உங்கள் அனைவருக்கும் நல்வாழ்த்துக்களைத் தெரிவித்துக் கொள்கிறேன்.
மாநிலங்களவையில் குடியரசு துணைத் தலைவர் திரு. ஹமீது அன்சாரியின் பிரியாவிடை நிகழ்ச்சியில் பிரதமர் புகழாரம்

நாடாளுமன்றத்தின் மாநிலங்களவையில் நடைபெற்ற, குடியரசு துணைத்தலைவர் திரு. ஹமீது அன்சாரி பிரியாவிடை நிகழ்ச்சியில், மாநிலங்களவை உறுப்பினர்களுடன் பிரதமர் திரு. நரேந்திர மோடியும் பங்கேற்றார். திரு. அன்சாரியின் குடும்பம் சுமார் நூறு ஆண்டுகளாக பொது வாழ்க்கையில் இருந்த புகழ்மிக்க வரலாறு கொண்டது என்று பிரதமர் குறிப்பிட்டார். குடியரசு துணைத்தலைவர் சிறந்த ராஜதந்திரி என்று பாராட்டிய பிரதமர் பல்வேறு தருணங்களில் அயல்நாட்டு விவகாரங்களில் திரு. அன்சாரியின் தொலைநோக்கு அறிவுரைகளால் பயனடைந்ததாகவும் தெரிவித்தார். திரு. ஹமீது அன்சாரிக்கு பிரதமர் தனது நல்வாழ்த்துகளைத் தெரிவித்தார்.
நீடித்த பலன்களுக்காக தூய்மை இந்தியா இயக்கம் (நகர்ப்புறம்) -ஐ 2025-26 வரை தொடர மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் இன்று (12.10.2021) நடைபெற்ற மத்திய அமைச்சரவைக் கூட்டத்தில் தூய்மை இந்தியா இயக்கம் (நகர்ப்புறம்)-ஐ 2025-26 தொடர மத்திய அமைச்சரவை ஒப்புதல் அளித்துள்ளது. அனைத்து நகரங்களிலும் திடக்கழிவுகளை அறிவியல் ரீதியாக சுத்தப்படுத்தும் நோக்கில், திறந்தவெளி கழிப்பிடம் இல்லாத பகுதிகளாக மாற்றுவதில் நீடித்த பலனை பெறுவதற்கும் 2011 மக்கள் தொகை கணக்கெடுப்பின்படி 1 லட்சத்துக்கும் குறைவான மக்கள் தொகை கொண்ட நகரங்களில் கழிவுநீர் மேலாண்மையில் சிறப்புக் கவனம் செலுத்தும் நோக்கிலும் இத்திட்டம் (அம்ருத் திட்டத்தில் இடம் பெறாத நகரங்கள்) செயல்படுத்தப்பட உள்ளது. இத்திட்டத்திற்காக ரூ.1,41,600 கோடி நிதி ஒதுக்கீடு செய்யப்படுகிறது. இதில் மத்திய அரசின் பங்காக 2021-22 முதல் 2025-26 வரையிலான காலத்திற்கு ரூ.36,465 கோடி வழங்கப்படும். கழிவுநீர் கால்வாய்கள் மற்றும் செப்டிக் டேங்க் போன்ற ஆபத்தான பகுதிகளில் பணியாற்றுவதை முற்றிலும் ஒழிப்பதுடன், சுத்திகரிக்கப்படாத கழிவுநீர் நீர்நிலைகளுக்கு சென்று மாசுபடுத்துவதை தவிர்க்கவும் இத்திட்டம் செயல்படுத்தப்பட உள்ளது. அனைத்து நகரங்களும், குறைந்தபட்சம் 3 நட்சத்திர குப்பையில்லா சான்றிதழை பெறும் நோக்கிலும் இந்தத் திட்டம் செயல்படுத்தப்பட உள்ளது.